Den tyske Bundesliga-klub har valgt at fritstille Nicklas Bendtner. Dermed er han ikke forpligtet til at møde op til træning på klubbens baner længere

Nicklas Bendtners mareridt i Wolfsburg får nu en ende.

Den danske landsholdsspiller er blevet fritstillet i klubben, og dermed er han ikke forpligtet til at møde op på træningsanlægget i Folkevogns-klubben. Det skriver Wolfsburg i en pressemeddelelse.

Bendtner kan derfor pakke kufferten og flyve hjem til Danmark for at holde sig i form, hvis det har interesse, da den tyske klub ikke holder ham tilbage mere.

Angriberen kan sagtens begynde at lede efter en ny i klub, men han vil først være spilleberettiget efter sommerferien, når den nye sæson starter. I hvert fald når det gælder de fem store europæiske ligaer, hvor vinterens transfervindue for længst er lukket.

Danskeren og hans rådgivere og agent mangler stadig at forhandle en fratrædelses-ordning med Wolfsburg. Parterne mødtes onsdag, men kom ikke frem til en endelig økonomisk afgørelse.

- Den aktuelle situation er utilfredsstillende for alle de involverede, og det er ikke en situation, der kan fortsætte. Derfor mødtes vi også med hans repræsentanter onsdag for at diskutere løsninger. Der vil komme en endelig beslutning snart, siger sportschef Klaus Allofs.

Ekstra Bladet kontaktede klubbens pressechef Barbara Ertel Leicht for at få en kommentar omkring Bendtners nye situation.

-Han er blevet fritstillet og behøver ikke at møde op til træning. Der vil komme mere nyt de kommende dage, siger hun.

Hvornår blev beslutningen taget?

- Det blev den onsdag. Der mødtes ledelsen med spillerens agent. Jeg har ikke så meget mere at tilføje, siger hun.